اپوزیشن: اوسنی حکومت په درغلۍ جوړ دی او پرضد به یې احتجاجونه پېلوو 
د کانفرنس په اعلامیه کې د پوځ نوم اخیستل شوی نه دی خو وايي د ادارو په ملکي سیاست کې هیڅ کله مداخلت نه دی پکار او د حکومت لخوا د وروستی جوړ شوی نېشنل ډوېلپمنټ کونسل یې رد کړی. په دغه کونسل کې د پاکستان د پوځ مشر ته هم غړیتوب ورکړی شوی دی
په اسلام آباد کې مخالف گوندونو د کانفرنس وروسته ویلي واکمن گوند تحریک انصاف د انتخابي درغلیو په زور واکمن شوی، ولسي نمایندگي نه لري نو ځکه به په څلورو واړو صوبو کې د حکومت پرضد د جولايي ٢٥ نه د احتجاجونو لړۍ پېل کوي. د ١١ غوښتنو په یوه اعلامیه کې د جولايي په ٢٥ په تېرو انتخاباتو کې د اپوزیشن په وینا د شویو ټگیو پرضد توره ورځ لمانځل، نوی بجټ ولس دښمنه، د وزیرستان نه د منتخبو غړو علي وزیر او محسن داوړ اسمبلۍ کې د حاضرېدو، په وزیرستان کې د ورستیو پېښو د پلټنو دپاره د پارلیماني کمیټۍ جوړولو، د ججانو پرضد د جوړو شویو مقدمو د بېرته اخیستلو او په جیل کې پخواني وزیراعظم نوازشریف سره په لېدو کتو د پابندۍ د بېرته اخیستلو غږ شوی دی. د واکمن گوند تحریک انصاف ځینو وزیرانو او مشرانو د مخکې نه د اپوزیشن په غونډه نیوکې کړي او تور یې لگولی چې دغه گوندونه د بډو رشوتونو پرضد د حکومت د روان احتساب نه تېښتي لپاره جوړه شوې. په سیاسي چارو کې د پوځ مداخلت د کانفرنس په اعلامیه کې د پوځ نوم اخیستل شوی نه دی خو وايي د ادارو په ملکي سیاست کې هیڅ کله مداخلت نه دی پکار او د حکومت لخوا د وروستی جوړ شوی نېشنل ډوېلپمنټ کونسل یې رد کړی. په دغه کونسل کې د پاکستان د پوځ مشر ته هم غړیتوب ورکړی شوی دی. اعلامیه وايي جوړ شوی کونسل غیر ضروري دی او د نیشنل اکنامک کونسل په موجودگۍ کې دې شورا ته اړتیا نشته. اجلاس کې د منصفانه احتساب غوښتنه او د انتقامی احتساب غندنه شوې او وايي احتساب د ٢٠٠٠ کال نه پېل کېدل پکار دي او د دې لپاره دې د برابرۍ په حساب د واکمن گوند او اپوزیشن ډلو په گډه پارلیماني کمېټي جوړه شي. د تحریک انصاف د احتساب روانې پلټنې یوازې د پخوانیو دوو غلیمو سیاسي گوندونو مسلم لیگ (ن) او د پیپلز گوند د حکومتونو دورې پورې غځیدلي. اعلامیه کې دا هم وېل شوې دي چې د بې درکه خلکو لپاره دې قانون سازي وشي او هغه خلک چې د امنیتي ادارو په عارضي بندي خانو کې دې هغوی دې عدالتونو ته وړاندې کړی شي. د بش ري حقونو ادارې او د پاکستان ځینې سیاسي گوندونه تور لگوي چې د پاکستن پوځ د مخالفینو په زور بې درکۍ کې لاس لري. پوځ دغه تورونه ردوي. په غونډه کې په میډیا باندې د لگول شویو بندیزونو او سنسرشپ غندنه شوې ده. پاکستان کې د میډیا څارونکې ادارې د هېواد په پوځي ادارو تور لگوي چې په میډیا باندې بندیزونو کې لاس لري. وزیرستان او پخوانۍ قبایلي سیمې کانفرنس کې د شمالي او جنوبي وزیرستان نه د قامي اسمبلۍ د منتخبو غړو محسن داوړ او علي وزیر په اسمبلۍ کې د حاضریدو غوښتنه شوې ده. دا دواڼه غړی په شمالي وزیرستان کې د خړ کمر پېښې وروسته په یو شمېر مقدمو کې د پېښور په جیل کې د څو هفتو راهسې قیدي دي.اعلامیي په وزیرستان کې د وروستیو پېښو د پلټنو او د رېښتیا معلومولو لپاره د پارلیماني کمېټۍ د جوړیدو غوښتنه کړې ده. مخالف گوندونو په پخوانیو قبایلي سیمو کې په ٢٠ جولايي د صوبايي اسمبلۍ د ټاکنو لپاره هلته د پوځ د پرځای کولو مخالفت کړی دی او په پولنگ سټیشننو کې د پوځ د پاتې کېدو په اړه د حکومتي امر د بېرته اخیستلو غوښتنه کړې. بجټ او پخواني انتخابات کانفرنس د واکمن تحریک انصاف گوند لومړی بجټ د ولس، سوداگر، صنعت، صحت او تعلیم دښمن بللی او د بجټ وړاندیزونه یې رد کړې او وايي اوسني حکومت گراني زیاته کړې. د کانفرنس په اعلامیه کې څو ځله اوسنی حکومت د جعلي ووټونو او د نااهلۍ پیداوار په نوم یاد کړی.